പസഫിക്ക് സമുദ്രത്തിൽ നിന്ന് ഉയർന്നുവന്ന ദ്വീപ് ശാസ്ത്രലോകത്തെ അത്ഭുതപ്പെടുത്തുന്നു . ഹംഗ ടോംഗ - ഹംഗ ഹാപേ എന്ന പ്രദേശിക പേരിൽ അറിയപ്പെടുന്ന ദ്വീപ് തെക്കൻ പസഫിക് സമുദ്രത്തിന്നടിയിൽ സജീവമായിരിക്കുന്ന ഒരു അഗ്നിപർവതം പൊട്ടിത്തെറിച്ച് 2014ൽ രൂപം കൊണ്ടതാണ് . ചാരം സമുദ്രത്തിനു മേലെ കൂനകൂടി ഒടുവിൽ തിരകളിൽപ്പെട്ട് ഒഴുകിപ്പോകുകയാണു പതിവ് . ശാസ്ത്രലോകവും അതു തന്നെ പ്രതീക്ഷിച്ചു . എന്നാൽ ആ ദ്വീപ് സകല പ്രതീക്ഷകളും തെറ്റിച്ചു . സമുദ്രത്തിലെ ടോംഗ എന്നു പ്രാദേശികമായി അറിയപ്പടുന്നയിടത്താണ് ദ്വീപ് രൂപപ്പെട്ടിരുന്നത് . 30 , 000 അടി ഉയരത്തിലാണ് അഗ്നിപർവതത്തിൽ നിന്നുള്ള ചാരം ഇവിടെ കുന്നുകൂടിയിരുന്നത് . ഏതാനും മാസങ്ങൾ കഴിഞ്ഞതോടെ അതു ചുരുങ്ങി വരാൻ തുടങ്ങി . സമുദ്രത്തിൽ അലിഞ്ഞില്ലാതാകുമെന്നു കരുതിയ ദ്വീപ് പിന്നെ ദൃഢമാകുന്ന അവസ്ഥയിലായി . അതോടെയാണ് നാസയുടെയും ശ്രദ്ധ ദ്വീപിലേക്കു തിരിഞ്ഞത് . അതുവരെയുള്ള ദ്വീപിന്റെ സാറ്റലൈറ്റ് ദൃശ്യങ്ങളെല്ലാം പഠിച്ചു . മൂന്നു വർഷം കഴിഞ്ഞപ്പോൾ ഇന്ന് 400 അടി ഉയരമുള്ള ഭാഗം ഉൾപ്പടെ , ബഹിരാകാശ ദൃശ്യങ്ങളിൽ പോലും കാണാവുന്ന രീതിയിൽ നിലനിൽക്കുകയാണ് ടോംഗ - ഹംഗ ഹാപേ ദ്വീപ് . യു ആകൃതിയിലുള്ള ദ്വീപിനു സമീപം മറ്റു രണ്ട് ചെറുദ്വീപുകൾ കൂടിയുണ്ട് . ദ്വീപിനകത്ത് ഒരു ചെറുതടാകവും രൂപപ്പെട്ടിരിക്കുന്നു . ആറു മുതൽ 30 വർഷം വരെ ഈ ദ്വീപ് ഇവിടെ കാണുമെന്നാണ് നാസ ഉറപ്പു നൽകുന്നത് . എങ്ങനെയാണ് ദ്വീപ് സൃഷ്ടിക്കപ്പെട്ടതെന്നു മനസ്സിലായതോടെ നാസയ്ക്ക് ഒരു കാര്യം കൂടെ വ്യക്തമായി . കാഴ്ചയിൽ ഹംഗ ടോംഗ ദ്വീപിനു സമാനമായ ദ്വീപുകൾ നേരത്തേ ചൊവ്വയിലും കണ്ടെത്തിയിട്ടുണ്ട് . നാസ എർത്ത് ഔദ്യോഗികമായിത്തന്നെ ആ സാമ്യത വ്യക്തമാക്കിയുള്ള ചിത്രങ്ങളും പുറത്തുവിട്ടു . വർഷങ്ങൾക്കു മുൻപേ ചൊവ്വയിൽ പലയിടത്തും വെള്ളമുണ്ടായിരുന്നതായാണു നിഗമനം . അവയ്ക്കടിയിൽ അഗ്നിപർവതങ്ങളും . വെള്ളം എവിടെപ്പോയെന്നറിയില്ല , എന്നാൽ അഗ്നിപർവതങ്ങളിൽ പലതും ഇന്നും സജീവമാണ് . വെള്ളത്തിന്നടിയിൽ , അത് കടലോ കായലോ ആകാം , ഉണ്ടായിരുന്ന അഗ്നിപർവതങ്ങൾ പൊട്ടി ചൊവ്വയിലും സമാനമായ പർവതങ്ങൾ രൂപപ്പെട്ടിട്ടുണ്ടാകണം . അവയുടെ ആകൃതിയുടെ സവിശേഷ സ്വഭാവം എന്തായിരിക്കുമെന്നത് ഹംഗ ടോംഗയെ വിശദമായി പഠിച്ചാൽ മനസ്സിലാക്കാനാകും . അങ്ങനെ ലഭിക്കുന്ന വിവരങ്ങൾ ജലത്തിന്റെ സാന്നിധ്യം ചൊവ്വയിൽ തേടുന്നതിൽ നിർണായകമാണ് .